


Z A P I S N I K
6.  sjednice Vijeća Gradske četvrti Donja Dubrava,
održane 20. prosinca 2021.
u dvorani „AB“ Područnog ureda gradske uprave Dubrava, Dubrava 49,
s početkom u 16,00 sati

Nazočni članovi Vijeća: Trpimir Majcan, Alin Kavur, Petar Atanasoski, Darijen Belec, Antun Bošnjaković, Igor Božić, Mira Božić, Mladen Cetinja, Ivan Forgač, Adriano Friganović, Nikola Horvatić, Tomislav Ivanek, Ankica Penava Pejčinović, Hrvoje Tomić i Ivan Totić.
Nazočni članovi VMO: Marko Stipić – predsjednik VMO „Ivan Mažuranić“, Zrinka Penava – članica VMO „Ivan Mažuranić“ i Zvonimir Božić – član VMO Trnava.
Nazočni pozvani gost: Goran Horvat – voditelj II. Područnog odsjeka prometnog redarstva i Ivan Maloča – prometni redar.
Nazočni djelatnici Službe za MS: 
Marija Nakić – voditeljica Područnog odsjeka Donja Dubrava i  
Snježana Pehar – stručni referent za rad tijela mjesne samouprave

Predsjedava Trpimir Majcan, predsjednik Vijeća Gradske četvrti Donja Dubrava.
Predsjednik pozdravlja g. Gorana Horvata, voditelja II. Područnog odsjeka prometnog redarstva i Ivana Maloču, prometnog redara te ostale prisutne i utvrđuje da su sjednici nazočni svi članovi Vijeća te ono može pravovaljano odlučivati. Otvara 6. sjednicu Vijeća Gradske četvrti Donja Dubrava. 
Pita članove Vijeća imaju li primjedbi na zapisnik 5. sjednice. Budući da primjedbi nije bilo, nakon provedenog glasovanja utvrđuje da je isti  jednoglasno prihvaćen.
Potom pita članove Vijeća imaju li prijedloga za dopunu dnevnog reda. Kako prijedloga nije bilo, nakon provedenog glasovanja utvrđuje da je jednoglasno usvojen

DNEVNI RED:

1. Izvješće prometnog redarstva o provedbi nadzora na području Gradske četvrti Donja Dubrava
2. Prijedlog zaključka o prijedlogu osoba za obavljanje poslova domara u objektima mjesne samouprave za razdoblje siječanj – lipanj 2022.
 - predlagatelj: Gradski ured za mjesnu samoupravu
3. Prijedlog zaključka o raspolaganju zemljištem oznake dio k.č.br. 8200/20 k.o. Dubrava koje odgovara dijelovima zk.č.br. 3162/1, 3168/1, 3168/11 i 3168/12, sve k.o. Resnik, prema zahtjevu društva Elektroplus d.o.o. 
- predlagatelj: Gradski ured za upravljanje imovinom Grada
4. Prijedlog zaključka o raspolaganju nekretninom u Ulici jasena 25c, Zagreb, označenom kao zk.č.br. 3252/881 k.o. Resnik (k.č.br. 8575/808 k.o. Dubrava) 
- predlagatelj: Gradski ured za upravljanje imovinom Grada
5. Postupanje po zaključcima vijeća mjesnih odbora
· predlagatelj: Vijeća mjesnih odbora Gradske četvrti Donja Dubrava
6. Pitanja, prijedlozi i obavijesti


Ad 1 - Izvješće prometnog redarstva o provedbi nadzora na području Gradske četvrti Donja Dubrava
Predsjednik daje riječ g. Goranu Horvatu, a vijećnicima napominje da upute svoja pitanja i prijedloge.
G. Horvat pojašnjava nadležnosti i rad prometnog redarstva te koje područje pokriva II. Područni odsjek. 
M. Cetinja upozorava na problem neregistriranih vozila stalno parkiranih u pojedinim ulicama npr. u Bačkoj ulici.
G. Horvat odgovara da Grad trenutno nema kuda s tim neregistriranim vozilima. Inače su neregistrirana vozila u nadležnosti komunalnog redarstva. Upućuje vijećnika da konkretne slučajeve može slobodno uputiti na njegov mail: goran.horvat@zagreb.hr pa će proslijediti komunalnom redarstvu.
I. Totić upozorava na problem parkiranih vozila u Resničkom putu. U Meraškoj su neki građani dobili kazne, a nekima su samo ostavljena upozorenja.
G. Horvat napominje da je Resnički put u redovitoj ophodnji, a u Meraškoj ulici jedan dan su ostavljena upozorenja, a drugi dan se kažnjavalo. Moguće je da su upozorenja ostala na automobilima od prethodnog dana. Ističe da je u Meraškoj proveden nadzor po prijavi građana.
Predsjednik ističe da su u Donjoj Dubravi građani gotovo u svakoj ulici u prekršaju zbog nepropisnog parkiranja. Problem nastaje kada ih se u jednoj ulici kazni pa se bune jer u susjednim ulicama nitko nije kažnjen, a isto su parkirani na kolniku.
G. Horvat zna da je to problem, ali predlaže da Vijeće utvrdi koje su ulice bitne za prometnu komunikaciju pa će se onda nadzor vršiti samo u tim ulicama.
D. Belec ističe da je Banatska definitivno takva važna i problematična ulica jer se u nju ne može normalno ući od parkiranih automobila, a kada se uđe nadalje treba voziti slalom. Smatra da bi trebalo provoditi malo češće akcije. Nažalost, većina građana ima i dvorišta i garaže ali im je zgodnije i jednostavnije parkirati ispred kuće, na ulici.
M. Božić ukazuje na problem parkiranih automobila u ulici Poljane, zatim kod Mjesne samouprave Trnava u Resničkom putu i kod željezničke stanice Trnava. Djeca na putu prema Branimirovoj, odnosno prema školi, ne mogu proći od parkiranih vozila. Kod Dječjeg vrtića I.B. Mažuranić, na Štefanovečkoj cesti, parkiraju se oni koji nemaju veze s vrtićem, ostave automobile i idu na posao, a roditelji nemaju gdje parkirati pa moraju stati preko ceste, što je izuzetno opasno.
G. Horvat ističe da prometni redari nemaju ovlasti na parkirnim mjestima, samo nad vozilima koja su u prekršaju.
A. Penava Pejčinović pita koliko ljudi dnevno pokriva Donju Dubravu i koliko bi ih optimalno trebalo.
G. Horvat utvrđuje da imaju dva do tri redara dnevno koji pokrivaju i Gornju i Donju Dubravu. Radi se jedan tjedan ujutro, a jedan popodne, također i vikendom. Međutim, samo su dva službena auta na raspolaganju. Sveukupno imaju 30 ljudi, što nije premalo, ali su samo dva automobila, pa se snalaze, idu gdje mogu pješice, javnim prijevozom…Prometni redari su i na raskršćima kada zatreba, uglavnom 7 ljudi je svaki dan raspoređeno prema potrebi na raskršća. Ističe kako bi u Vinodolskoj bile potrebne kamere, jer kada građani vide da su došli prometni redari odmah sklanjaju automobile. Smatra da bi bilo potrebno iznaći adekvatno rješenje za parkiranje u Donjoj Dubravi. Najlakše je pokažnjavati. U dva dana može se kazniti sve vlasnike nepropisno parkiranih automobila, ali bi to izazvalo bunt stanara.
A. Bošnjaković upozorava na parkiranje po nogostupu u Osječkoj ulici te napominje da je Vijeće Mjesnog odbora predložilo postavljanje stupića u Vinodolskoj ulici duž žuto iscrtane linije na dijelu kolnika predviđenom za kretanje pješaka, međutim nadležni Gradski ured je to odbio.
G. Horvat napominje da će se pojačati nadzor u Vinodolskoj ulici te predlaže da Vijeće utvrdi ulice za koje smatra da nepropisno parkirana vozila ugrožavaju odvijanje prometa i prometnu povezanost, odnosno koje su vrlo bitne za odvijanje prometa. Upućuje ih da mu se slobodno jave na mail.
Po završetku rasprave i budući da više nije bilo pitanja od strane članova Vijeća, predsjednik zahvaljuje g. Horvatu na dolasku.

Ad 2 - Prijedlog zaključka o prijedlogu osoba za obavljanje poslova domara u objektima mjesne samouprave za razdoblje siječanj – lipanj 2022.
Predsjednik predlaže da za navedeno razdoblje poslove domara obavljaju iste osobe, ali i da se za Mjesni odbor Stari Retkovec zaposli domar jer oni jedini nemaju domara već godinama. Na koordinaciji s predsjednicima Vijeća mjesnih odbora održanoj neposredno prije sjednice, predsjednik Vijeća Mjesnog odbora Stari Retkovec predložio je za domara g. Slobodana Kreka.
Bez rasprave, Vijeće jednoglasno donosi

Z A K L J U Č A K
o prijedlogu osoba za obavljanje poslova domara 
u objektima mjesne samouprave za razdoblje siječanj – lipanj 2022.

1. Vijeće predlaže da se sklope ugovori o povremenim poslovima za domare u objektima mjesne samouprave za razdoblje siječanj – lipanj 2022. sa dosadašnjim  domarima na lokacijama:

1. Objekt MS Čulinec, Badema 2a – domar Ana Maruna
1. Objekt MS „Ivan Mažuranić“, Vrpoljska 10 – domar Tomo Benčec 
1. Objekt MS Novi Retkovec, Breza 26 (objekt I) i Aleja javora 23 (objekt II) – domar Željko Ščurić 
1. Objekt MS Resnički gaj, Čulinečka c. 230 
1. Objekt MS „30. svibnja 1990.“, Vinodolska 23  – domar Branko Peršun
1. Objekt MS Trnava, Resnički put 1a – domar Rudolf Pejić
1. Objekt MS Stari Retkovec, I. Retkovec 2a – domar Slobodan Krek

1. Ovaj se zaključak dostavlja Gradskom uredu za mjesnu samoupravu na daljnje
                  postupanje.


Ad 3 - Prijedlog zaključka o raspolaganju zemljištem oznake dio k.č.br. 8200/20 k.o. Dubrava koje odgovara dijelovima zk.č.br. 3162/1, 3168/1, 3168/11 i 3168/12, sve k.o. Resnik, prema zahtjevu društva Elektroplus d.o.o. 
Predsjednik otvara raspravu uz napomenu da su Vijeća Mjesnog odbora Stari Retkovec i Novi Retkovec dala negativno mišljenje za prodaju dijela predmetne katastarske čestice.
Bez rasprave, Vijeće jednoglasno donosi

   Z A K L J U Č A K
 o raspolaganju zemljištem oznake dio k.č.br. 8200/20 k.o.Dubrava koje
odgovara dijelovima zk.č.br. 3162/1, 3168/1, 3168/11 i 3168/12, sve k.o. Resnik,
prema zahtjevu društva Elektro plus d.o.o.
 
1. Razmotren je dopis Gradskog ureda za upravljanje imovinom Grada Klasa: 940-01/21-003/244, Urbroj: 251-14-33-1/06-21-4  i zahtjev društva Elektro plus d.o.o., Zagreb, Remetinečka 112, za izdavanje pisane suglasnosti Grada. Zatraženo je očitovanje Vijeća o mogućnosti raspolaganja zemljištem u vlasništvu Grada Zagreba oznake dio k.č.br. 8200/20 k.o. Dubrava koje odgovara dijelovima zk.č.br. 3162/1, 3168/1, 3168/11 i 3168/12, sve k.o. Resnik, površine cca 1610 m², a radi formiranja nove građevinske čestice za ishođenje lokacijske dozvole za izgradnju stambene zgrade.

1. Vijeće, sukladno prethodno utvrđenim mišljenjima Vijeća Mjesnog odbora Novi Retkovec i Vijeća Mjesnog odbora Stari Retkovec, nije suglasno s raspolaganjem dijelom zemljišta u vlasništvu Grada navedenim pod točkom 1. budući da zbog pozicije  predmetnog zemljišta postoji javni interes, odnosno potreba gradnje objekta javne i društvene namjene te zbog neadekvatne komunalne infrastrukture koja bi podržala izgradnju nove stambene zgrade (veliki nedostatak parkirnih mjesta u naselju, nedovoljno široke ulice, loše stanje vodoopskrbnog cjevovoda). 

3.     Ovaj Zaključak dostavlja se Gradskom uredu za upravljanje imovinom Grada.


Ad 4 - Prijedlog zaključka o raspolaganju nekretninom u Ulici jasena 25c, Zagreb, označenom kao zk.č.br. 3252/881 k.o. Resnik (k.č.br. 8575/808 k.o. Dubrava) 
Predsjednik otvara raspravu te utvrđuje da je Vijeće Mjesnog odbora Novi Retkovec dalo pozitivno mišljenje za prodaju predmetne nekretnine. 
Bez rasprave, Vijeće jednoglasno donosi 

Z A K L J U Č A K
o raspolaganju nekretninom u Ulici jasena 25c, Zagreb,
označenom kao zk.č.br. 3252/881 k.o. Resnik (k.č.br. 8575/808 k.o. Dubrava)

1. Razmotren je dopis Gradskog ureda za upravljanje imovinom Grada Klasa: 944-05/21-001/79, Urbroj: 251-14-11/003-21-13 kojim je zatraženo očitovanje Vijeća o eventualnom raspolaganju, odnosno kupoprodaji nekretnine u vlasništvu Grada (kuća i dvorište) na adresi Ulica jasena 25c, Zagreb, zk.č.br. 3252/881 k.o. Resnik (k.č.br. 8575/808 k.o. Dubrava)
2. Utvrđuje se da Vijeće Gradske četvrti nema potrebe za predmetnom nekretninom navedenom pod točkom 1., te je sukladno prethodno utvrđenom mišljenju Vijeća Mjesnog odbora Novi Retkovec, suglasno s raspolaganjem, odnosno kupoprodajom nekretnine na zakonom propisani način. 
3.     Ovaj Zaključak dostavlja se Gradskom uredu za upravljanje imovinom Grada.



Ad 5 - Postupanje po zaključcima vijeća mjesnih odbora
Predsjednik utvrđuje da je Vijeće Mjesnog odbora Trnava predložilo zamjenu umjetne trave na SRC-u Trnava te predlaže donošenje zaključka o prijedlogu zamjene umjetne trave na sportskom igralištu i postavljanje klupa iza svlačionice na SRC-u Trnava i otvara raspravu.
Bez rasprave, Vijeće jednoglasno donosi

Z A K L J U Č A K 
o prijedlogu zamjene umjetne trave na sportskom igralištu i
postavljanja klupa iza svlačionice na SRC-u Trnava

1. Vijeće, temeljem Zaključka Vijeća Mjesnog odbora Trnava usvojenog na 6. sjednici, 9. studenoga 2021., predlaže zbog dotrajalosti zamjenu umjetne trave i postavljanje novih klupa iza svlačionice na Sportsko rekreacijskom centru Trnava, Resnički put 53.
1. Ovaj Zaključak dostavlja se Gradskom uredu za sport i mlade na daljnje postupanje.


Predsjednik otvara raspravu o Prijedlogu zaključka u svezi ukidanja parkirnog mjesta na parkiralištu trgovine Konzum u Aleji javora što je predložilo Vijeće Mjesnog odbora Novi Retkovec.
Bez rasprave, Vijeće jednoglasno donosi

Z A K LJ U Č A K
o prijedlogu ukidanja parkirnog mjesta na 
parkiralištu trgovine Konzum, sa sjeverne strane, Aleja javora 2

1. Vijeće, temeljem Zaključka Vijeća Mjesnog odbora Novi Retkovec, predlaže ukidanje parkirnog mjesta na parkiralištu trgovine Konzum, sa sjeverne strane, Aleja javora 2 i označavanje zabrane zaustavljanja i parkiranja. 
1. Ukidanje parkirnog mjesta predlaže se jer je prilikom iscrtavanja parkirnih mjesta u travnju 2020. dodano novo parkirno mjesto koje onemogućuje pješacima pristup nogostupu i dječjem igralištu. 
1. Slika parkirnog mjesta prilaže se ovom Zaključku.
1. Ovaj se Zaključak dostavlja Gradskom uredu za prostorno uređenje, izgradnju Grada, graditeljstvo, komunalne poslove i promet na daljnje postupanje.


Predsjednik otvara raspravu o Prijedlogu zaključka o postavljanju vertikalne signalizacije na području Mjesnog odbora Stari Retkovec prema prijedlogu Vijeća Mjesnog odbora. 
Bez rasprave, Vijeće jednoglasno donosi

Z A K LJ U Č A K
o prijedlogu  postavljanja vertikalne signalizacije
na području Mjesnog odbora Stari Retkovec

1. Razmotren je Zaključak Vijeća Mjesnog odbora Stari Retkovec kojim se utvrđuje potreba postavljanja vertikalne signalizacije odnosno prometnih znakova „obvezno zaustavljanje“ u sljedećim ulicama:
· ulica Nenada Babića
· ulica Tomislava Švaba
· ulica Roberta Tupeka
· ulica Stanislava Pongraca
· ulica Mladena Bošnjaka
· Delenšice
· Vrinice, odvojak kod k.br. 21
· Vrinice, odvojak kod k.br. 37
· Vrinice, odvojak kod k.br. 39
· Vrinice, odvojak kod k.br. 6
· Vrinice, odvojak kod k.br. 10
· Vrinice, odvojak kod k.br. 14

1. Prijedlog se smatra opravdanim te se nadležnom Gradskom uredu predlaže da, radi poboljšanja sigurnosti sudionika u prometu, izvrši očevid, utvrdi opravdanost zahtjeva, donese pripadajuće rješenje i Vijeće obavijesti o učinjenom.
1. Ovaj Zaključak dostavlja se Gradskom uredu za prostorno uređenje, izgradnju Grada, graditeljstvo, komunalne poslove i promet na daljnje postupanje.


Predsjednik otvara raspravu o Zaključku Vijeća Mjesnog odbora Donja Dubrava, odnosno o njihovom prijedlogu da se na spoju Štefanovečke ceste i Kanarinske ulice postavi znak „stop“ umjesto postojećeg „trokuta“ uz napomenu da Prijedlog zaključka nije pripremljen jer je taj prijedlog dvojben. 
U raspravi sudjeluju M. Cetinja, I. Totić, D. Belec i A. Penava Pejčinović.
Nakon rasprave predsjednik predlaže da se donese Zaključak kojim bi Vijeće od nadležnog Odjela za promet zatražilo stručno mišljenje odnosno utvrdilo opravdanost zahtjeva.
Vijeće jednoglasno donosi

Z A K L J U Č A K 
o prijedlogu utvrđivanja opravdanosti zahtjeva za postavljanje prometnog znaka obveznog zaustavljanja u Štefanovečkoj cesti kod spoja s Kanarinskom ulicom

1. Vijeće je razmotrilo Zaključak Vijeća Mjesnog odbora Donja Dubrava kojim se predlaže postavljanje prometnog znaka obveznog zaustavljanja /“stop“/ umjesto postojećeg – raskrižje s cestom koja ima prednost prolaza /“trokut“/ u Štefanovečkoj cesti, kod spoja s Kanarinskom ulicom.
2. Predlaže se nadležnom Gradskom uredu da utvrdi opravdanost zahtjeva za promjenu prometnog znaka i Vijeće obavijesti o učinjenom.
3. Ovaj Zaključak dostavlja se Gradskom uredu za prostorno uređenje, izgradnju Grada, graditeljstvo, komunalne poslove i promet na daljnje postupanje.

Predsjednik otvara raspravu o Prijedlogu zaključka kojim se predlaže promjena smjera kretanja na izlasku ulice Josipa Rožića na Čulinečku cestu sukladno prijedlogu Vijeća Mjesnog odbora Čulinec.
Bez rasprave, Vijeće jednoglasno donosi

Z A K L J U Č A K 
o prijedlogu promjene prometne signalizacije – smjera kretanja iz
ulice Josipa Rožića na Čulinečku cestu

1. Vijeće je razmotrilo prijedlog Vijeća Mjesnog odbora Čulinec kojim se utvrđuje da je uključivanje vozila iz ulice Josipa Rožića na Čulinečku cestu /prema postojećem prometnom znaku dozvoljen smjer kretanja u desno i u lijevo/ u smjeru juga /skretanje u lijevo/ izuzetno opasno budući da se radi o spoju tri ulice, o blizini pješačkog prijelaza u smjeru juga te opasnosti za pješake koji se zateknu na pješačkom prijelazu. Predlaže se promjena dosadašnjeg smjera kretanja pri izlazu na Čulinečku cestu postavljanjem znaka „obvezan smjer u desno“.
2. Prijedlog Vijeća Mjesnog odbora Čulinec smatra se opravdanim te se nadležnom Gradskom uredu predlaže da izvrši očevid, utvrdi opravdanost zahtjeva, donese pripadajuće rješenje i Vijeće obavijesti o učinjenom.

3. Ovaj Zaključak dostavlja se Gradskom uredu za prostorno uređenje, izgradnju Grada, graditeljstvo, komunalne poslove i promet na daljnje postupanje.


Predsjednik otvara raspravu o Prijedlogu zaključka kojim se predlaže poboljšanje sigurnosti pješačkog prijelaza u Čulinečkoj cesti kod spoja s Ulicom 2. gardijske brigade „Gromovi“ što je svojim Zaključkom predložilo Vijeće Mjesnog odbora Čulinec.
Bez rasprave, Vijeće jednoglasno donosi

Z A K L J U Č A K 
o prijedlogu poboljšanja sigurnosti pješačkog prijelaza u Čulinečkoj cesti 
kod spoja s Ulicom 2. gardijske brigade „Gromovi“  

1. Vijeće je razmotrilo Zaključak Vijeća Mjesnog odbora Čulinec kojim se predlaže poboljšanje sigurnosti pješačkog prijelaza u Čulinečkoj cesti kod spoja s Ulicom 2. gardijske brigade „Gromovi“ /kod izlaza Ulice 2. gardijske brigade „Gromovi“ na Čulinečku cestu u smjeru juga/ izvedbom pješačkog semafora, odgovarajuće svjetlosne signalizacije ili drugog odgovarajućeg rješenja. Predmetni pješački prijelaz izuzetno je opasan i u više navrata sigurnost pješaka bila je ozbiljno ugrožena jer se dolaskom vozila Ulicom 2. gardijske brigade „Gromovi“ na Čulinečku cestu iz smjera podvožnjaka prema jugu, pješake teško može uočiti.
2. Prijedlog Vijeća Mjesnog odbora Čulinec smatra se opravdanim te se nadležnom Gradskom uredu predlaže da izvrši očevid, utvrdi opravdanost zahtjeva, donese pripadajuće rješenje i Vijeće obavijesti o učinjenom.
3. Ovaj Zaključak dostavlja se Gradskom uredu za prostorno uređenje, izgradnju Grada, graditeljstvo, komunalne poslove i promet na daljnje postupanje.


Ad 6 - Pitanja, prijedlozi i obavijesti
Predsjednik daje informaciju o realizaciji Plana komunalnih aktivnosti. Napominje da zbog nedostatka ljudi za izvođenje radova, vjerojatno neće biti realizirana izgradnja parkirališta kod objekta Mjesne samouprave Trnava pa će to morati biti prebačeno za sljedeću godinu.
H. Tomić postavlja pitanje smije li predsjednik Vijeća prekinuti vijećnika u raspravi po točki dnevnog reda zato što vijećnik ukazuje na to da se realizacijom stavke plana može doći do povrede Zakona o zaštiti od požara odnosno Pravilnika o uvjetima za vatrogasne pristupe te mogu li djelatnici stručne službe aktivno sudjelovati na sjednici Vijeća? Također traži da se nadležnima uputi pitanje kada će se izvršiti pripojenje gradskog zemljišta vrtiću Jabuka u Trnavi koje je vraćeno u posjed Gradu a nalazi se pored dvorišta vrtića? Potom pita u kojoj je fazi ulazak u posjed Grada na svoje zemljište koje se nalazi u Vrpoljskoj ulici 8?
Predsjednik djelomično odgovara na pitanja te napominje da kao predsjednik Vijeća, sukladno čl. 55. st. 2. Poslovnika o radu Vijeća ima pravo vijećnika prekinuti u govoru. Ostala pitanja biti će upućena nadležnim Gradskim uredima.
M. Božić upozorava da rasvjetni stup na ulasku u IV. Trnavi još nije uklonjen, a tako su i u Željezničkoj ostala dva stupa koja treba maknuti.
A. Bošnjaković napominje da gđa Božić spominje velike iznose koje neće biti iskorišteni i koji će biti vraćeni u Proračun.
Predsjednik odgovara da se vraća 250.000 kn planiranih za izgradnju parkirališta kod objekta Mjesne samouprave Trnava. Još je upitna Rakitnica za koju ne znamo hoće li biti završena. Razgovarao je sa Zagrebačkim cestama da pokušaju završiti, međutim u srijedu je primopredaja VIO-a Zagrebačkim cestama pa nije sigurno da će stići napraviti. Napominje da puno stvari utječe na nemogućnost realizacije Plana komunalnih aktivnosti. Kada se bude radio Plan za sljedeću godinu sve stranke će zajedno okupiti i pripremiti Plan.
Budući da više nije bilo pitanja i prijedloga, predsjednik zaključuje sjednicu u 17,05 sati. 


KLASA: 026-02/21-001/314				
URBROJ: 251-06-11-4-21-2

Zapisnik sastavila:
Snježana Pehar
Predsjednik
Vijeća Gradske četvrti
Donja Dubrava
                 Trpimir Majcan, prof.

